สถาบันวิจัยแสงซินโครตรอน ร่วมกับชุมชน ใช้แสงซินโครตรอนออกแบบและวิจัยพัฒนาหน้ากากผ้าไหมไทย ทดแทนหน้ากากทางการแพทย์
นายศุภกร รักใหม่ ผู้อำนวยการฝ่ายสถานีวิจัย สถาบันวิจัยแสงซินโครตรอน (องค์การมหาชน) เปิดเผยว่า ได้มีการประยุกต์ใช้แสงซินโครตรอนในการพัฒนาหน้ากากอนามัยและอุปกรณ์ป้องกันโรคโควิด-19 โดยนำวิทยาศาสตร์ชั้นสูงมาพัฒนาวิเคราะห์และยกระดับสิ่งทอจากเส้นใยธรรมชาติที่เป็นวัสดุท้องถิ่นอย่างผ้าไหมให้ออกมาในรูปแบบการทอที่สามารถกรองฝุ่นและแบคทีเรียได้ดีเทียบเท่ากับหน้ากากทางการแพทย์ โดยปรับเปลี่ยนขนาดเส้นไหมเป็นไหมควบ 3 เส้นและทอลายขัด 2 ตะกอ โดยข้อดีของหน้ากากนี้คือ สามารถใช้ซ้ำได้และทดสอบแล้วพบว่าผ้าไหมนี้กรองอนุภาค PM 2.5 และ 0.3 ไมครอนได้มากถึงร้อยละ 85ทั้งนี้หน้ากากอนามัยจากแสงซินโครตรอน เป็นความร่วมมือกับชุมชนต่างๆ ในการนำองค์ความรู้ไปต่อยอดสู่การออกแบบและพัฒนานวัตกรรมสิ่งทอจากเส้นใยธรรมชาติที่มีอยู่มากมายในประเทศ ซึ่งจะก่อให้เกิดการสร้างงานในท้องถิ่นและส่งเสริมรายได้เข้าสู่ชุมชนท้องถิ่นต่อไป